S-1941/2006

Mál þetta, sem dómtekið var í dag, er höfðað samkvæmt ákæru útgefinni af lögreglustjóranum í Reykjavík 7. nóvember 2006 sl. á hendur S-x-x K-kk-þgf H-kk-þgf, kt. 000000-0000, Höfðabakka 1, Reykjavík, fyrir umferðar- og fíkniefnalagabrot, með því að hafa að kvöldi fimmtudagsins 7. september 2006 ekið bifreiðinni JX-668 norður Höfðabakka sviptur ökurétti og þá haft í vörslum sínum 0,13 g af amfetamíni, sem lögreglumenn fundu við leit á ákærða.

Þetta er talið varða við 1. mgr. 48. gr., sbr. 1. mgr. 100 gr., umferðarlaga nr. 50/1987, og 2. gr., sbr. 5. gr., laga um ávana- og fíkniefni nr. 65/1974, sbr. lög nr. 13/1985, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og jafnframt að framangreint fíkniefni, sem hald var lagt á, verði gert upptækt samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Í þinghaldi í dag var og þingfest og sameinuð þessu máli ákæra á hendur ákærða útgefin af lögreglustjóranum á höfuðborgarsvæðinu 12. febrúar 2007 fyrir umferðarlagabrot, með því að hafa ekið bifreiðinni UO-028, aðfaranótt föstudagsins 22. desember 2006, undir áhrifum áfengis (vínandamagn í blóði 0,5 ‰) og sviptur ökurétti frá Gyðufelli í Reykjavík, uns lögregla stöðvaði aksturinn á Vesturlandsvegi, við verslunina Kasko. Er þetta brot talið varða við 1. mgr., sbr. 2. mgr. 45. gr. og 1. mgr. 48. gr., sbr. 1. mgr. 100. gr., umferðarlaga nr. 50/1987, sbr. 1. gr. laga nr. 48/1997.

Þess er krafist að ákærði verði dæmdur til refsingar og til sviptingar ökuréttar skv. 101. og 102. gr. nefndra umferðarlaga, sbr. 25. gr. laga nr. 44/1993, 2. gr. laga nr. 23/1998, 8. gr. laga nr. 84/2004 og 18. gr. laga nr. 66/2006.

Verjandi ákærða krefst vægustu refsingar er lög leyfa og hæfilegrar þóknunar sér til handa úr ríkissjóði.

Farið var með mál þetta samkvæmt 125. gr. laga nr. 19/1991 og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í ágúst 1972. Hann á að baki langan og samfelldan afbrotaferil allt frá árinu 1990. Hann hefur 25 sinnum sætt refsingu fyrir brot gegn almennum hegningarlögum, fíkniefnalagabrot og umferðarlagabrot. Hefur hann margoft verið dæmdur fyrir umferðarlagabrot, síðast 24. október sl. er hann var dæmdur til 4 mánaða fangelsis fyrir brot gegn 1. mgr. 48. gr. umferðalaga.

Þykir refsing ákærða hæfilega ákveðin fangelsi í 6 mánuði. Jafnframt er ítrekuð ævilöng ökuréttarsvipting hans. Upptæk eru og gerð 0,13 g af amfetamíni.

Ákærði greiði útlagðan kostnað vegna málsins 23.892 krónur og þóknun skipaðs verjanda síns, R-kk-ef Á-kk-ef H-kk-ef héraðsdómslögmanns, 77.190 krónur að meðtöldum virðisaukaskatti.

D ó m s o r ð :

Ákærði, S-kk-nf K-kk-nf H-kk-nf, sæti fangelsi í 6 mánuði.

Ákærði er sviptur ökurétti ævilangt.

Upptæk eru gerð 0,13 g af amfetamíni.

Ákærði greiði útlagðan kostnað vegna málsins 23.892 krónur og þóknun skipaðs verjanda síns, R-kk-ef Á-kk-ef H-kk-ef héraðsdómslögmanns, 77.190 krónur að meðtöldum virðisaukaskatti.

Á-kk-nf M-kk-nf